Szám: 1-13/2019. 1. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2019. november 06-i rendkívüli, nyilvános ülésére

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet, valamint az önkormányzat 2019. évi költségvetéséről szóló 2/2019. (II. 15.) önkormányzati rendelet módosítása

**Tisztelt Képviselő-testület!**

**I. A Szervezeti és Működési Szabályzat** (a továbbiakban: SZMSZ) **módosítása**

Zalaszentgrót Város Önkormányzata Képviselő-testületének jelenleg hatályos SZMSZ-ét a 25/2014. (XI. 28.) önkormányzati rendelet tartalmazza. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése értelmében a képviselő-testület az alakuló vagy az azt követő ülésen felülvizsgálja szervezeti és működési szabályzatáról szóló rendeletét, a jelen napirendi pont keretében ezen törvényi kötelezettségünknek teszünk eleget.

Az előterjesztés előkészítését megelőzően egyeztetéseket folytattam a Képviselő-testület tagjaival, mely során új jogintézményként felmerült a tanácsnokok választásának lehetősége. Ezen tisztséget természetesen az Mötv. is ismeri, ugyanakkor arról a 34. §-ában meglehetősen szűkösen rendelkezik az alábbiak szerint:

„A képviselő-testület a polgármesternek vagy bármely önkormányzati képviselőnek a javaslatára az önkormányzati képviselők közül tanácsnokokat választhat. A tanácsnok felügyeli a képviselő-testület által meghatározott önkormányzati feladatkörök ellátását.”

A kötelező és az önként vállalt önkormányzati feladatok között található kettő olyan csoport, melyek rendkívül szerteágazó és nagyszámú tevékenységeket foglalnak magukban, ezek a településüzemeltetés, valamint a helyi rendezvények és kulturális élet.

Közismert, hogy városunk - javarészt a központtól földrajzilag is elkülönülő - településrészekkel és az ezekben működő részönkormányzati testületekkel is rendelkezik, amely a fent említett tevékenységi területek koordinálását tovább bonyolítja.

Az elmúlt évek - esetenként zökkenőmentesnek egyáltalán nem mondható - gyakorlata alapján úgy vélem, hogy az önkormányzati működés hatékonyságának erőteljesebb növelése érdekében indokolt a város és városrészek üzemeltetésének felügyeletéért felelős tanácsnok, valamint a városi és városrészi rendezvények összehangolásának felügyeletéért felelős tanácsnok tisztségének a bevezetése, és a működésükre vonatkozó részletes szabályozás SZMSZ-be építése.

Az SZMSZ a bizottságok körében azok felsorolásán túl meghatározza a képviselő-testületi és a nem képviselő-testületi tagok számát is. Szintén az előzetes egyeztetések alapján javaslom ezen rendelkezés módosítását is.

A Képviselő-testület tagjainak felsorolását tartalmazó 1. függeléknek az önkormányzati választás következtében előálló értelemszerű változtatásán túl az SZMSZ további módosítási szükségessége nem merült fel.

**II. Az önkormányzat 2019. évi költségvetéséről szóló rendelet** (a továbbiakban: költségvetési rendelet) **módosítása**

A költségvetési rendelet módosítási szükségessége a fent részletezett tanácsnoki tisztségviselők bevezetéséhez kapcsolódik. Az Mötv. 143. § (4) bekezdés f) pontjából következően az egyéb önkormányzati tisztségviselők mellett a tanácsnokok tiszteletdíja is önkormányzati rendeletben kerülhet megállapításra.

Zalaszentgróton az önkormányzati képviselő, a bizottság elnök, a bizottsági tag, a részönkormányzati vezető és a nem önkormányzati képviselő részönkormányzati tag tiszteletdíja minden évben az adott költségvetési rendeletben kerül rögzítésre, melyhez a polgármesteri alapilletmény nyújt viszonyítási alapot.

Az Mötv. fenti rendelkezése alapján javaslom a költségvetési rendelet kiegészítését a tanácsnoki tiszteletdíj vonatkozásában.

**Előzetes hatásvizsgálat a rendeletekhez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezetek jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendeletek tervezett módosításai igazodnak a központi jogszabályokhoz. Az adminisztratív terhek a rendeletek módosítását követően nem változnak. A rendeletek módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

Az SZMSZ módosítását elsősorban az Mötv. 43. § (3) bekezdésében megfogalmazott kötelezettség, illetve az önkormányzati működés hatékonyságának növelésére való igény teszi indokolttá. A költségvetési rendelet módosítási szükségessége az Mötv. 143. § (4) bekezdés f) pontjából, valamint azon helyi gyakorlatból adódik, hogy az önkormányzati tisztségviselők illetményének, illetve tiszteletdíjának megállapítása az adott évi költségvetési rendeletben történik. A SZMSZ felülvizsgálati kötelezettség kógens törvényi rendelkezésen alapul, elmaradása törvénysértő állapotot eredményezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A rendeletmódosításoknak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, ezért indokolásukat a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének, valamint az önkormányzat 2019. évi költségvetéséről szóló 2/2019. (II. 15.) önkormányzati rendeletének a módosítását.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az I-II. számú mellékletként csatolt módosító rendelettervezeteket elfogadni.

**Zalaszentgrót**, 2019. november 04.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

I. számú melléklet

**Zalaszentgrót Város Önkormányzata Képviselő-testületének**

**...../2019. (XI. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet (a továbbiakban: SZMSZ) III. fejezetének címében szereplő „A képviselő-testület bizottságai” szövegrész helyébe az „A képviselő-testület bizottságai és a tanácsnokok” szöveg lép.

**2. §**

Az SZMSZ 41. § (3) bekezdése helyébe a következő rendelkezés lép:

41. §

(3) Az állandó bizottságok a következők:

|  |  |  |
| --- | --- | --- |
|  | ***Képviselő-testületi***  ***Tag*** | ***Nem képviselő-testületi***  ***Tag*** |
| - Gazdasági és Városfejlesztési Bizottság | 3 | 2 |
| - Pénzügyi és Ügyrendi Bizottság | 2 | 1 |
| - Szociális Bizottság | 2 | 1 |
| - Humán Ügyek Bizottsága | 2 | 1 |

**3. §**

Az SZMSZa következő 48/A. §-al egészül ki:

48/A. §

(1) Képviselő-testület a polgármester javaslatára az önkormányzati képviselők közül minősített többséggel a város és városrészek üzemeltetésének felügyeletéért felelős tanácsnokot, valamint a városi és városrészi rendezvények összehangolásának felügyeletéért felelős tanácsnokot választhat.

(2) A tanácsnok

a) figyelemmel kíséri a feladatkörét érintő képviselő-testületi előterjesztések előkészítését és a döntések végrehajtását,

b) javaslatot tehet a feladatkörébe tartozó előterjesztések előkészítésére,

c) a feladatkörét érintően közreműködik a bizottsági munkában, kapcsolatot tart az önkormányzat és a hivatal feladatköréhez tartozó szervezeti egységeivel,

d) a feladatkörét érintően javaslatot tehet az önkormányzat éves költségvetésére, annak módosítására,

e) tevékenységéről rendszeresen tájékoztatja a polgármestert.

(3) A tanácsnok a feladatellátása során hatósági jogkörbe tartozó ügyek intézésében, illetve annak felügyeletében nem vehet részt, az önkormányzat képviseletében a képviselő-testület vagy a polgármester írásban adott meghatalmazása alapján, az abban foglaltak szerint járhat el. A tanácsnok a tevékenységi körével összefüggő megállapításait és javaslatait a polgármesternek terjeszti elő.

(4) A város és városrészek üzemeltetésének felügyeletéért felelős tanácsnok az alábbi feladatok koordinálását látja el, és figyelemmel kíséri a feladatkörével összefüggő döntések végrehajtását:

a) a közterület- és parkfenntartás végrehajtásának felügyelete, a közterületek rendezettsége és rendjének fenntartása érdekében ellátandó önkormányzati feladatok felügyelete,

b) a közterületek állapotának felmérése, javaslattétel a szükséges intézkedésekre,

c) a közterületi fásítás, virágosítás és növényvédelem ellenőrzése,

d) javaslattétel a parlagfüves területek rendezésére,

e) közterületi játszóterek, játszóeszközök felügyelete,

f) a temetőüzemeltetés felügyelete,

g) az illegális hulladék lerakatok felszámolásának felügyelete,

h) a nyílt csapadékvíz elvezető árkok fenntartásának felügyelete,

i) a helyi közutak és járdák, a parkoló gazdálkodás és üzemeltetés, valamint a téli útüzemeltetés felügyelete,

j) közreműködés az önkormányzat lakosságot érintő tájékoztatásában, kapcsolattartás a városrészben élőkkel, melynek során összegyűjti a helyi lakossági igényeket és javaslatokat dolgoz ki a szükséges önkormányzati intézkedésekre,

k) részvétel lakossági fórumok és egyéb egyeztetések szervezésében.

(5) A városi és városrészi rendezvények összehangolásának felügyeletéért felelős tanácsnok az alábbi feladatok koordinálását látja el, és figyelemmel kíséri a feladatkörével összefüggő döntések végrehajtását:

a) részvétel a városi és városrészi ünnepségekkel, rendezvényekkel kapcsolatos feladatok összehangolásában,

b) az éves rendezvénynaptár összeállításának felügyelete,

c) együttműködés a Városi Könyvtár és Művelődési- Felnőttképzési Központ vezetőjével, valamint a Városmarketing Iroda munkatársaival a városi és városrészi rendezvények megszervezésében,

d) a város kulturális emlékeinek megőrzésével kapcsolatos feladatok felügyelete,

e) az idegenforgalmi értékek, a művészeti és kulturális turizmus, a helyi térségi információk, valamint a testvérvárosi kapcsolatok fejlesztésének felügyelete, az ezekkel kapcsolatos javaslatok megfogalmazása,

f) kapcsolattartás az idegenforgalmi tevékenységet végző vállalkozókkal, egyéb szervezetekkel, helyi érdekképviseleti és társadalmi szervezetekkel, civil és sportszervezetekkel, egyházakkal és a helyi nemzetiségi önkormányzattal,

g) közreműködés az önkormányzat lakosságot érintő tájékoztatásában, részvétel és javaslattétel a városmarketinget érintő feladatok ellátásában,

h) részvétel lakossági fórumok és egyéb egyeztetések szervezésében.

**4. §**

(1) Az SZMSZ 1. függeléke helyébe e rendelet 1. melléklete lép.

(2) Az SZMSZ 2-3. függelékei megnevezésükben az „a Szervezeti és Működési Szabályzatról szóló 25/2014. (XI. 28.) önkormányzati rendelethez” szöveggel egészülnek ki.

**5. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2019. november … napján kihirdetésre került.

**Dr. Simon Beáta**

jegyző

1. melléklet

a Szervezeti és Működési Szabályzatról szóló 25/2014. (XI. 28.) önkormányzati rendelet módosításáról szóló …/2019. (XI. …) önkormányzati rendelethez

1. függelék

a Szervezeti és Működési Szabályzatról szóló 25/2014. (XI. 28.) önkormányzati rendelethez

***Képviselő-testület tagjainak névsora és lakcíme***

1. Baracskai József polgármester Zalaszentgrót, Batthyány L. u. 42.

2. Balogh Gábor Zalaszentgrót, Csáfordi u. 29.

3. Baranyai Zsolt Zalaszentgrót, Béke u. 5.

4. Gelencsér István Zalaszentgrót, Zrínyi u. 6.

5. Grebenár Péter Zalaszentgrót, Bartók Béla u. 22.

6. Gulyásné Belinszky Ilona Zalaszentgrót, Deák Ferenc u. 4.

7. Ságiné Szabó Beáta Zalaszentgrót, Zala u. 7.

8. Vári Mária Zalaszentgrót, Batthyány L. u. 23.

9. Veress János Zalaszentgrót, Alsóhegy 022637/0002

II. számú melléklet

**Zalaszentgrót Város Önkormányzata Képviselő-testületének**

**…/2019. (XI. …) önkormányzati rendelete**

**az önkormányzat 2019. évi költségvetéséről szóló 2/2019. (II. 15.)**

**önkormányzati rendelet módosításáról**

Zalaszentgrót Város Önkormányzatának Képviselő-testülete az államháztartásról szóló 2011. évi CXCV. törvény 23. § (1)-(4) bekezdéseiben, valamint az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Magyarország 2019. évi központi költségvetéséről szóló 2018. évi L. törvény rendelkezései alapján, a Magyarország helyi önkormányzatairól szóló 2011. évi CLXXXIX. törvény 111. §-ára figyelemmel az önkormányzat 2019. évi költségvetéséről szóló 2/2019. (II. 15.) önkormányzati rendelet módosításáról a következőket rendeli el:

**1. §**

Az önkormányzat 2019. évi költségvetéséről szóló 2/2019. (II. 15.) önkormányzati rendelet 9. § (7) bekezdése helyébe a következő rendelkezés lép:

9. §

(7) Az önkormányzati képviselő, a bizottság elnök, a bizottsági tag, a tanácsnok, a részönkormányzati vezető, valamint a nem önkormányzati képviselő részönkormányzati tag tiszteletdíja - 100 forintra kerekítve - az alábbiak szerint kerül megállapításra:

1. az önkormányzati képviselő tiszteletdíja a polgármesteri alapilletmény 10 %-a,
2. a bizottsági elnök tiszteletdíja a polgármesteri alapilletmény 1,8 %-a,
3. a bizottsági tag tiszteletdíja a polgármesteri alapilletmény 1,1 %-a,
4. a tanácsnok tiszteletdíja a polgármesteri alapilletmény 10 %-a,
5. a részönkormányzati vezető a bizottsági elnök tiszteletdíjára jogosult,
6. a nem önkormányzati képviselő részönkormányzati tag a bizottsági tag tiszteletdíjára jogosult.

**2. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2019. november … napján kihirdetésre került.

**Dr. Simon Beáta**

jegyző